Naujapilio koplyčia

Naujapilio koplyčia – buvusi Mečislovo Kolbos koplyčia-mauzoliejus, stovinti Širvintų rajone, Naujapilio kaime, į šiaurę nuo Širvintų. Koplyčia matoma nuo Širvintų miesto riboženklio kelyje į Zibalus. Naujapilis yra Širvintų Šv. arkangelo Mykolo parapijoje.http://www.sirvintuparapija.lt/sample-page/

Koplyčia raudonų plytų mūro. Pastaraisiais metais be stogo, apgriuvusi, su atvira rūsio duobe. Stovi prižiūrėtame sklype. Pasak vietinių gyventojų, koplyčiai stogą nuplėšė Širvintose siautėjęs viesulas (kartu nukentėjo ir gretimos sodybos pastatai).

 Istorija 

Mečislovo Kolbos garbei koplyčia-mauzoliejus pastatyta 1942 m.Birželio 24-oji – Mečislovo Kolbos egzekucijos diena sirvinta.net 2023-06-24 M. Kolba buvo vienas iš keturių verslininkų, dabartinio Širvintų rajono teritorijoje turėjusių plytines. Jis buvo 1941 m. bolševikų įkalintas Ukmergėje. Karui prasidėjus, panikos apimta Ukmergės kalėjimo vadovybė su sargais pabėgo. Tuo pasinaudojo kaliniai, kurių buvo 126, ir išėjo į laisvę. Atvykę daryti politinių kalinių egzekucijos, enkavedistai kalėjimą rado tuščią. Tada ėmėsi pabėgėlių gaudynių, bet jų besugaudė tik aštuonis. Tarp jų buvo ir M. Kolba. Šiuos sugaudytuosius birželio 24 d. enkavedistai sunkvežimiu išsivežė Zarasų link ir tą pačią dieną juos sušaudė. Nužudytieji 1941 m. liepos 31 d. buvo palaidoti Zarasų parapijos katalikų kapinėse. Sužinojęs tai, nužudyto Širvintų verslininko brolis Zenonas Kolba (1909–1972), tuomet jau žinomas tarpukario dailininkas, iškasė Mečislovo kūną ir pargabeno į Širvintas. 1942 m. jis suprojektavo ir pastatė koplyčią bolševikų nužudyto brolio atminimui savo tėviškėje Naujapilio viensėdyje. Koplyčią puošė Z. Kolbos tarpukaryje sukurtas vitražas „Šv. Kazimieras“ Algimantas Mačiulis. Dailė architektūroje (207 psl.). VDA leidykla, 2003 bei „Kristaus prisikėlimas“.

1957 m. Sovietų valdžia koplyčią uždarė, o ten buvusius palaikus perlaidojo kapinėse.

 Šaltiniai 

Kategorija:Širvintų rajono koplyčios